ફરી એકવાર કહેવાનું કે એ ડૉક્ટરની દાનત પર શંકા કરવા માટે કોઈ સોલિડ કારણ નથી, અને દુનિયામાં એમના જેવા સારા, પ્રામાણિક ડૉક્ટર્સ હોય પણ છે, જે ફાર્માસ્યુટિકલ કંપનીઓને ગાંઠતા નથી. અને કદાચ એટલેજ લાઇફસ્ટાઇલ ડ્રગ્સ, વિટામિન સપ્લિમેન્ટ્સ બનાવતી વધુને વધુ કંપનીઓ હવે સીધેસીધી જાહેરખબર કરીને સાજા નરવા લોકોને પણ આકર્ષતી થઇ ગઈ છે. વિટામિન સપ્લિમેન્ટ્સની જાહેરખબર હવે ફિલ્મસ્ટાર્સ કરે છે. એ આડકતરી રીતે કહે છે કે અમારા જેવા ફિટ, હેન્ડસમ, બ્યુટીફૂલ, એન્ડ અફકોર્સ સક્સેસફુલ બનવું હોય તો આજથીજ આ પ્રોડક્ટ લેવા માંડો. એક સમયે મેનોપોઝમાં આવી ગયેલી સ્ત્રીઓને એમના હાડકા મજબૂત રાખવા માટે કેલ્શિયમ ટેબ્લેટ્સ લેવાની ભલામણ થતી હતી. પછી કહેવાયું કે મેનોપોઝ આવે એ પહેલા, એટલેકે ચાલીસેક વર્ષની ઉંમરથી આ દવા લેવા લાગો. પછી અચાનક આપણા દેશના લોકો વિટામિન ડીની ઉણપથી પીડાતા હોવાના રિપોર્ટ્સ છાપવા લાગ્યા, એની દવાઓ ધૂમ વેચાવા લાગી.હવે આ લેટેસ્ટ જાહેરખબરમાં પેલી ફિલ્મી સુંદરી ભલામણ કરે છે કે બહેનો, હાડકાં મજબૂત રાખવા હોય તો ત્રીસ વર્ષની ઉંમરથી આ મલ્ટીવિટામીન સપ્લિમેન્ટ્સ લેવાનું શરુ કરી દો.